Mapimpi dalk in die sopArgieffoto van Makazole Mapimpi (Oktober 2019) (Foto: Anne-Christine Poujoulat/AFP) Makazole Mapimpi, die Sharks se Springbok-vleuel, is dalk in die sop ná die Durbaniete se Kampioenebeker-wedstryd teen Bordeaux-Bégles. European Professional Club Rugby (EPCR) het ŉ klagte ontvang dat die 32-jarige blits glo met sy hand kontak met Maxime Lucu (Bordeaux-skrumskakel) se oë gemaak het. Volgens Lucu het die voorval in die 36ste minuut van die wedstryd plaasgevind en hy het die skeidsregter Luke Pearce in kennis gestel. Hoewel daar nie onmiddellike beeldmateriaal beskikbaar was nie, het Brian Campsall (sitasiebeampte) intussen ŉ klagte aanhangig gemaak. “Anthony Davies (Engeland), Leon Lloyd (Engeland) en Donal Courtney (Ierland) sal aan die stuur van die tugverhoor wees wat Woensdag via videokonferensie sal plaasvind,” het die EPCR in ŉ amptelike verklaring gesê. Kragtens Wêreldrugby se vuilspelregulasies kan Mapimpi tot 12 weke geskors word indien hy die swaarste straf opgelê sou word. Die Sharks het vir Bordeaux op ŉ drafstap met 32–3 geklop en hulle speel Saterdag teen Harlequins in Engeland.